CELEX: 32021D0014
Language: ro
Date: 2021-01-07 00:00:00
Title: Decizia (PESC) 2021/14 a Consiliului din 7 ianuarie 2021 de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali)

8.1.2021   
               
               
                  RO
               
               
                  Jurnalul Oficial al Uniunii Europene
               
               
                  L 5/16
               
            
         DECIZIA (PESC) 2021/14 A CONSILIULUI
         din 7 ianuarie 2021
         de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 15 aprilie 2014, Consiliul a adoptat Decizia 2014/219/PESC privind misiunea PSAC a Uniunii Europene în Mali (EUCAP Sahel Mali) (1).
                  
               
                     (2)
                  
                  
                     La 21 februarie 2019, Consiliul a adoptat Decizia (PESC) 2019/312 (2), care a prelungit EUCAP Sahel Mali până la 14 ianuarie 2021.
                  
               
                     (3)
                  
                  
                     La 13 mai 2019, Consiliul a adoptat Decizia (PESC) 2019/762 (3), prin care mandatul EUCAP Sahel Mali a fost adaptat pentru a contribui la regionalizarea acțiunii PSAC în Sahel și prin care a fost instituită celula regională de consiliere și coordonare (RACC).
                  
               
                     (4)
                  
                  
                     La 14 mai 2020, Consiliul a adoptat Decizia (PESC) 2020/652 (4), prin care valoarea de referință financiară a EUCAP Sahel Mali a fost majorată pentru perioada care se încheie la 14 ianuarie 2021.
                  
               
                     (5)
                  
                  
                     La 13 octombrie 2020 și, respectiv, la 5 noiembrie 2020, în contextul reexaminării strategice a EUCAP Sahel Mali, Comitetul politic și de securitate a recomandat ca EUCAP Sahel Mali să fie prelungită până la 31 ianuarie 2023 și ca mandatul acesteia să fie adaptat.
                  
               
                     (6)
                  
                  
                     Decizia 2014/219/PESC ar trebui să fie modificată în consecință.
                  
               
                     (7)
                  
                  
                     EUCAP Sahel Mali se va desfășura în contextul unei situații care s-ar putea deteriora și care ar putea împiedica îndeplinirea obiectivelor acțiunii externe a Uniunii, astfel cum sunt prevăzute la articolul 21 din Tratatul privind Uniunea Europeană,
                  
               ADOPTĂ PREZENTA DECIZIE:
         
            Articolul 1
            Decizia 2014/219/PESC se modifică după cum urmează:
            
                        1.
                     
                     
                        La articolul 2, alineatul (2) se înlocuiește cu următorul text:
                        
                           „(2)   În scopul sprijinirii eforturilor maliene de restaurare a autorității de stat, precum și al sprijinirii punerii în aplicare a Acordului pentru pace și reconciliere în Mali, semnat la 15 mai și la 20 iunie 2015, și în strânsă coordonare cu alți actori internaționali, în special Misiunea multidimensională integrată a Organizației Națiunilor Unite de stabilizare în Mali (MINUSMA), EUCAP Sahel Mali asistă și consiliază forțele interne de securitate cu privire la punerea în aplicare a reformei sectorului de securitate conduse de guvernul din Mali, în vederea:
                           
                                       (a)
                                    
                                    
                                       îmbunătățirii eficacității operaționale a forțelor interne de securitate;
                                    
                                 
                                       (b)
                                    
                                    
                                       restabilirii structurilor ierarhice ale forțelor interne de securitate printr-o gestionare mai coerentă a resurselor;
                                    
                                 
                                       (c)
                                    
                                    
                                       consolidării rolului autorităților administrative și judiciare în ceea ce privește gestionarea și controlul misiunilor acestora, contribuind la prevenirea corupției și a impunității;
                                    
                                 
                                       (d)
                                    
                                    
                                       facilitării redistribuirii forțelor interne de securitate în centrul statului Mali; și
                                    
                                 
                                       (e)
                                    
                                    
                                       sprijinirii, în cadrul unui proces treptat și modular, a redistribuirii autorităților administrative civile ale statului în centrul statului Mali, pe baza principiilor bunei guvernanțe.”
                                    
                                 
                     
                  
                        2.
                     
                     
                        La articolul 14 alineatul (1), se adaugă următorul paragraf:
                        „Valoarea de referință financiară destinată acoperirii cheltuielilor aferente EUCAP Sahel Mali în perioada 15 ianuarie 2021-31 ianuarie 2023 este de 89 100 000 EUR.”
                     
                  
                        3.
                     
                     
                        La articolul 14a, alineatul (3) se înlocuiește cu următorul text:
                        
                           „(3)   Obiectivele RACC, în strânsă cooperare cu misiunile PSAC existente în Sahel, sunt următoarele:
                           
                                       (a)
                                    
                                    
                                       îmbunătățirea cooperării și a coordonării între structurile G5 Sahel și țările din G5 Sahel pentru a spori cooperarea regională și capabilitățile operaționale în domeniul apărării și securității, în conformitate cu dreptul internațional, drepturile omului și Abordarea strategică a UE privind femeile, pacea și securitatea stabilită de Consiliu în concluziile sale din 10 decembrie 2018;
                                    
                                 
                                       (b)
                                    
                                    
                                       în vederea consolidării capacităților naționale ale țărilor din G5 Sahel, pregătirea și sprijinirea regionalizării acțiunii PSAC;
                                    
                                 
                                       (c)
                                    
                                    
                                       în sprijinul delegațiilor Uniunii din țările din G5 Sahel și al secretariatului Parteneriatului pentru securitate și stabilitate în Sahel (P3S), facilitarea și sprijinirea organizării colectării și schimbului de informații cu toți partenerii din cadrul G5 Sahel.”
                                    
                                 
                     
                  
                        4.
                     
                     
                        La articolul 18, a doua teză se înlocuiește cu următorul text:
                        „Se aplică până la 31 ianuarie 2023.”
                     
                  
         
            Articolul 2
            Prezenta decizie intră în vigoare la data adoptării.
            Se aplică de la 15 ianuarie 2021.
         
         
            Adoptată la Bruxelles, 7 ianuarie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  JO L 113, 16.4.2014, p. 21.
         
            (2)  Decizia (PESC) 2019/312 a Consiliului din 21 februarie 2019 de modificare și prelungire a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali) (JO L 51, 22.2.2019, p. 29).
         
            (3)  Decizia (PESC) 2019/762 a Consiliului din 13 mai 2019 de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali) (JO L 125, 14.5.2019, p. 18).
         
            (4)  Decizia (PESC) 2020/652 a Consiliului din 14 mai 2020 de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali) (JO L 153, 15.5.2020, p. 5).